ใกล้คลอดกม.เก็บภาษีมรดกบังคับใช้ปีหน้า
คลังสกัดใช้นอมินีรับมรดก ปิดช่องหนีภาษี รอกฤษฎีกาแก้ไขก่อนเสนอ ครม.คาดประกาศใช้ต้นปีหน้า
3 ต.ค. 2557

คลังสกัดใช้นอมินีรับมรดก ปิดช่องหนีภาษี รอกฤษฎีกาแก้ไขก่อนเสนอ ครม.คาดประกาศใช้ต้นปีหน้า
นายสมหมาย ภาษี รมว.คลัง เปิดเผยว่า คณะกรรมการกฤษฎีกาจะส่งร่าง พ.ร.บ.ภาษีมีมรดกให้กระทรวงการคลังพิจารณาประมาณกลางเดือน ต.ค.นี้ ซึ่งกระทรวงการคลังจะให้สำนักงานคณะกรรมการกฤษฎีกาแก้ไขกฎหมายบางประเด็น เพื่อให้เกิดความรัดกุมของกฎหมายมากขึ้น เช่น ผู้รับมรดกควรเป็นทายาทถึงระดับไหน เพราะไม่เช่นนั้นจะมีนอมินีด้วยการนำคนขับรถมาเป็นคนรับมรดกจะทำให้เกิดปัญหาหลบเลี่ยงการเสียภาษีมรดกกันจำนวนมาก
นายสมหมาย กล่าวว่า รัฐบาลตั้งเป้าที่จะดำเนินการเสนอร่าง พ.ร.บ.ภาษีมรดก ให้คณะรัฐมนตรี (ครม.) เห็นชอบภายในปลายเดือน ต.ค.นี้ หรืออย่างช้าต้นเดือน พ.ย. 2557 และคาดว่ากฎหมายจะผ่านการพิจารณาของสภานิติบัญญัติแห่งชาติ (สนช.) มีผลบังคับใช้ต้นปี 2558 โดยกฎหมายจะให้เวลาในการปรับตัวนาน 3 เดือน 
สำหรับอัตราภาษีมรดกจะเก็บจากผู้รับอัตราขั้นต่ำ 10% ของมรดกในส่วนที่ได้รับเกิน 50 ล้านบาท โดยกฎหมายจะมีการเขียนเปิดช่องไว้ให้เก็บอัตราเพิ่มขึ้นได้ในอนาคต สำหรับผู้ที่ได้รับมรดกและมีภาระภาษีต้องเสียแต่ไม่มีเงิน ก็สามารถผ่อนส่งหรือรอจนกว่าจะมีการแบ่งทรัพย์สินหรือขายมรดกนั้นได้
สำหรับการออกกฎหมายเพื่อเก็บภาษีมรดกจะต้องมีการแก้ประมวลรัษฎากรของกรมสรรพากร เรื่องภาษีการให้การรับ ที่ขณะนี้มีการยกเว้นการให้โดยศีลธรรมจรรยา กรณีนี้ไม่ต้องเสียภาษี เพื่อปิดช่องไม่ให้มาใช้ช่องทางนี้โอนทรัพย์สินเพื่อไม่เสียภาษีมรดก
นายสมหมาย กล่าวว่า ในส่วนของกฎหมายการเก็บภาษีที่ดินและสิ่งปลูกสร้างจะมีการดำเนินการตามหลังภาษีมรดก โดยเมื่อกฎหมายที่ดินฯ มีผลบังคับใช้จะให้ยกเว้นการเก็บภาษีในช่วงแรกประมาณ 1 ปีครึ่ง เพื่อให้รัฐบาลเตรียมตัวประเมินราคาที่ดินเป็นรายแปลงให้ครบ 30 ล้านแปลง ซึ่งสามารถดำเนินการได้ทัน เพราะจะมีการเปลี่ยนวิธีการประเมินใหม่เข้ามาดำเนินการ
ก่อนหน้านี้ พล.อ.ประยุทธ์ จันทร์โอชา นายกรัฐมนตรี ระบุว่า ภาษีมรดกจะเป็นเครื่องมือที่ช่วยสร้างความเท่าเทียมและความเป็นธรรมในสังคม ซึ่งเป็นหลักสากลที่หลายประเทศได้ดำเนินการอยู่แล้ว โดยรัฐบาลสามารถนำเงินภาษีมาพัฒนาประเทศได้